CELEX: 32020R2004
Language: et
Date: 2020-11-26 00:00:00
Title: Euroopa Keskpanga määrus (EL) 2020/2004, 26. november 2020, millega muudetakse määrust (EL) nr 1333/2014 rahaturgude statistika kohta (EKP/2020/58)

8.12.2020   
               
               
                  ET
               
               
                  Euroopa Liidu Teataja
               
               
                  L 412/31
               
            
         EUROOPA KESKPANGA MÄÄRUS (EL) 2020/2004,
         26. november 2020,
         millega muudetakse määrust (EL) nr 1333/2014 rahaturgude statistika kohta (EKP/2020/58)
         EUROOPA KESKPANGA NÕUKOGU,
         võttes arvesse Euroopa Liidu toimimise lepingut,
         võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artiklit 5,
         võttes arvesse nõukogu määrust (EÜ) nr 2533/98, 23. november 1998, statistilise teabe kogumise kohta Euroopa Keskpanga poolt, (1) eelkõige selle artikli 5 lõiget 1 ja artikli 6 lõiget 4,
         ning arvestades järgmist:
         
                     (1)
                  
                  
                     Määrus (EÜ) nr 2533/98 sätestab, et Euroopa Keskpangal (EKP) on õigus nõuetekohaselt põhjendatud juhtudel koguda andmeesitajatelt konsolideeritud statistilist teavet, sealhulgas teavet nende kontrolli all olevate üksuste kohta. Selleks täpsustab EKP konsolideerimise ulatuse. Rahaturgude statistika korrapärase koostamise huvides kohustab Euroopa Keskpanga määrus (EL) nr 1333/2014 (EKP/2014/48) (2) andmeesitajaid esitama oma residentsuse liikmesriigi RKP-le või EKP-le konsolideeritud alusel iga päev statistilise teabe rahaturuinstrumentide kohta, hõlmates oma liidus ja EFTAs asuvad filiaalid.
                  
               
                     (2)
                  
                  
                     Andmeesitajate Ühendkuningriigis asuvate filiaalide statistilise teabe üldine maht on märkimisväärne. Võttes arvesse, et euro lühiajaline intressimäär (€STR) sõltub määruse (EL) nr 1333/2014 (EKP/2014/48) alusel esitatud statistilisest teabest, tuleb tagada nende filiaalide jätkuv statistikaaruandlus, millega tagatakse kvaliteetne statistika euro rahaturu kohta.
                  
               
                     (3)
                  
                  
                     Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingus sätestatud üleminekuperiood lõpeb 31. detsembril 2020. Selleks et Euroopa Keskpankade Süsteem saaks jätkuvalt igapäevast statistilist teavet rahaturuinstrumentide kohta seoses andmeesitajate Ühendkuningriigis asuvate filiaalidega, tuleb määruse (EL) nr 1333/2014 (EKP/2014/48) artikli 3 lõikes 1 sätestatud filiaalide konsolideeritud aruandluse ulatust laiendada.
                  
               
                     (4)
                  
                  
                     Seetõttu tuleb määrust (EL) nr 1333/2014 (EKP/2014/48) vastavalt muuta,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Muudatus
            Määruse (EL) nr 1333/2014 (EKP/2014/48) artikli 3 lõige 1 asendatakse järgmisega:
            
               
                  „1.   Rahaturgude statistika regulaarse koostamise huvides esitavad andmeesitajad oma residentsuse liikmesriigi RKP-le iga päev konsolideeritud statistilise teabe rahaturuinstrumentide kohta, mis hõlmab nende liidus ja EFTAs asuvaid filiaale ja filiaale Ühendkuningriigis. Nõutav statistiline teave on täpsustatud I, II ja III lisas. Andmeesitajad esitavad nõutava statistilise teabe kooskõlas IV lisas sätestatud edastamise, täpsuse, mõistete vastavuse, andmete parandamise ja andmete tervikluse miinimumnõuetega. RKP edastab andmeesitajatelt saadud statistilise teabe EKP-le kooskõlas käesoleva määruse artikli 4 lõikega 2.“
               
            
         
         
            Artikkel 2
            Lõppsätted
            Käesolev määrus jõustub neljandal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja liikmesriikides vahetult kohaldatav kooskõlas aluslepingutega.
            Frankfurt Maini ääres, 26. november 2020
            
               
                  EKP nõukogu nimel
               
               
                  EKP president
               
               Christine LAGARDE
            
         
         
            (1)  Nõukogu 23. novembri 1998. aasta määrus (EÜ) nr 2533/98 statistilise teabe kogumise kohta Euroopa Keskpanga poolt (EÜT L 318, 27.11.1998, lk 8).
         
            (2)  Euroopa Keskpanga 26. novembri 2014. aasta määrus (EL) nr 1333/2014 rahaturgude statistika kohta (EKP/2014/48) (ELT L 359, 16.12.2014, lk 97).